### Ψηφιακό Εκπαιδευτικό Υλικό

**Χρηματοπιστωτικός Εγγραματισμός**

 **Εκπαιδευτική Πρόταση**

**Χαρακτηριστικά προγράμματος εν συντομία**

* Κοινωνική Ανάγκη: Ο χρηματοπιστωτικός εγγραμματισμός έχει αναγνωριστεί ως ένα σημαντικό εφόδιο ζωής. Η αναγκαιότητα χρηματοπιστωτικής εκπαίδευσης γίνεται ακόμα πιο επιτακτική στις μέρες μας με την ύπαρξη ενός πολύπλοκου και ιδιαίτερα δυναμικού περιβάλλοντος στο οποίο τα παιδιά καλούνται να ενταχθούν ομαλά και να μάθουν να ζουν ως ανεξάρτητοι πολίτες.
* Στόχος: Κατανόση & βελτίωση της ατομικής συμπεριφοράς περί τα χρηματοοικονομικά
* Υλικό: Σχέδια μαθημάτων, φύλλα δραστηριοτήτων, ενημέρωση
* Υλοποίηση: Εφαρμογή σε εθνικό επίπεδο
* Μέθοδος: Ψηφιακό υλικό μέσω της ηλεκτρονικής πλατφόρμας ασύγχρονης εκπαίδευσης [https://inactionforabetterworld.com/εργασία-οικονομική-greek-sdgs-library/](https://inactionforabetterworld.com/%CE%B5%CF%81%CE%B3%CE%B1%CF%83%CE%AF%CE%B1-%CE%BF%CE%B9%CE%BA%CE%BF%CE%BD%CE%BF%CE%BC%CE%B9%CE%BA%CE%AE-greek-sdgs-library/) σε μαθητές, εκπαιδευτικούς και γονείς.

### Γενικές Πληροφορίες

Ο χρηματοπιστωτικός εγγραμματισμός αναγνωρίζεται όλο και περισσότερο ως ένα σημαντικό εφόδιο ζωής. Ο Οργανισμός για την Οικονομική Συνεργασία και Ανάπτυξη (ΟΟΣΑ) ορίζει τον χρηματοπιστωτικό εγγραμματισμό ως τον συνδυασμό χρηματοπιστωτικής συνειδητοποίησης, γνώσης, δεξιοτήτων, στάσεων και συμπεριφορών απαραίτητων για τη λήψη ορθολογικών χρηματοπιστωτικών αποφάσεων και κατ’ επέκταση για την επίτευξη προσωπικής ευημερίας.

Ο χρηματοπιστωτικός εγγραμματισμός επιτυγχάνεται μέσω της χρηματοπιστωτικής εκπαίδευσης, η οποία θα πρέπει να ξεκινάει το συντομότερο δυνατό στη ζωή ενός ανθρώπου και να συνεχίζεται καθ’ όλη τη διάρκεια αυτής. Η αναγκαιότητα αυτή γίνεται ακόμα πιο επιτακτική καθώς οι ραγδαίοι ρυθμοί ανάπτυξης, οι νέες τεχνολογίες και κυρίως η παγκόσμια αλληλεπίδραση συμβάλλουν στη δημιουργία ενός πολύπλοκου και ιδιαίτερα δυναμικού περιβάλλοντος στο οποίο τα παιδιά καλούνται να ενταχθούν ομαλά και να μάθουν να ζουν ως ανεξάρτητοι πολίτες.

Η χρηματοπιστωτική εκπαίδευση οδηγεί στη βελτίωση της ατομικής συμπεριφοράς περί τα χρηματοοικονομικά και κατά συνέπεια έχει θετικές επιπτώσεις στο σύνολο της κοινωνίας. Αντίθετα, οι λανθασμένες χρηματοοικονομικές αποφάσεις οδηγούν σε καταστάσεις με μακροπρόθεσμο αρνητικό αντίκτυπο, τόσο για το άτομο που έλαβε την απόφαση, όσο και την οικογένειά του, τον κοινωνικό του περίγυρο και την κοινωνία εν τέλει.

Οι ερευνητές του ΟΟΣΑ κατέληξαν σε συγκεκριμένες προτάσεις πολιτικής για να αναστραφεί αυτή η κατάσταση, όπως για παράδειγμα την ενσωμάτωση της χρηματοπιστωτικής εκπαίδευσης στα σχολεία, ώστε να βελτιωθεί η χρηματοοικονομική γνώση συνολικά, να καθιερωθούν από τα σχολεία αλλά και από την οικογένεια υγιείς χρηματοοικονομικές συνήθειες (αποταμίευση, προϋπολογισμός, μακροπρόθεσμος χρηματοοικονομικός σχεδιασμός) και τέλος, να γεφυρωθεί η διαφορά χρηματοοικονομικής γνώσης μεταξύ των δύο φύλων.

**Η Χρηματοπιστωτική εκπαίδευση & η βιώσιμη ανάπτυξη**

Ένας από τους 17 Παγκόσμιους Στόχους και ίσως από τους πιο φιλόδοξους είναι και ο Στόχος 8 ο οποίος αφορά την αξιοπρεπή εργασία και την οικονομική ανάπτυξη. Στους υποστόχους που πρέπει να επιτευχθούν σε παγκόσμιο επίπεδο έως το 2030 συμπεριλαμβάνεται και η δέσμευση των Κρατών Μελών του ΟΗΕ για την ενίσχυση της ικανότητας των εγχώριων χρηματοπιστωτικών θεσμών προκειμένου να ενθαρρυνθεί και να διευρυνθεί η πρόσβαση σε τραπεζικές, ασφαλιστικές και χρηματοπιστωτικές υπηρεσίες για όλους.

**Η εκπαιδευτική προσέγγιση**

**Γενικά**

Ο Χρηματοπιστωτικός Εγγραμματισμός μας παρέχει ένα σημαντικό εφόδιο ζωής καθώς βελτιώνει τη συμπεριφορά μας περί τα χρηματοοικονομικά και μας επιτρέπει να λαμβάνουμε ορθότερες, πιο συνετές και συνειδητές, αποφάσεις στη ζωή μας. Σε έναν μεταβαλλόμενο αλλά και σύνθετο κόσμο, η απόκτηση αυτής της γνώσης έχει ιδιαίτερη βαρύτητα γιατί επιτρέπει στους πολίτες να μπορούν να συμμετέχουν αποτελεσματικότερα στα κοινά. Εξάλλου, κανείς δεν μπορεί να αρνηθεί πως η οικονομική γνώση έχει τον πρωταρχικό ρόλο στη λειτουργία μιας σύγχρονης κοινωνίας. Για τον λόγο αυτό, οι οικονομικές γνώσεις και δεξιότητες πρέπει να καταστούν μια από τις βασικές θεματικές ενότητες ενός σύγχρονου προγράμματος σπουδών.

Εκτός από αυτό, ο Χρηματοπιστωτικός Εγγραμματισμός είναι ζωτικής σημασίας για την οικονομική ευημερία γιατί έστω και μια στοιχειώδης κατανόηση της λειτουργίας του οικονομικού περιβάλλοντος μπορεί να βελτιώσει την ικανότητα των πολιτών να αποκτούν τις πληροφορίες που χρειάζονται και να κάνουν καλύτερες επιλογές. Όταν το άτομο χάνει την οικονομική του ασφάλεια και την οικονομική του υγεία, οι επιπτώσεις διαχέονται και στην κοινωνία που αυτό μετέχει, αποσταθεροποιώντας την συλλογικά και υποθηκεύοντας το μέλλον της - την ίδια την υπόστασή της. Αυτό, με τη σειρά του, καθιστά το πρόβλημα του οικονομικού αναλφαβητισμού πιο πιεστικό και οξύ, καθώς οι αναλφάβητοι επί των οικονομικών πολίτες είναι περισσότερο εκτεθειμένοι σε κινδύνους όπως απώλεια εισοδήματος, άκριτο δανεισμό, απώλεια συντάξεως και εν τέλει, λανθασμένο οικογενειακό προγραμματισμό.

Το εργαλείο με το οποίο το άτομο μπορεί να υπερασπίσει και να προασπίσει την οικονομική του ασφάλεια και υγεία και κατ’ επέκταση εκείνη της κοινωνίας που αποτελεί μέλος της, είναι ο Χρηματοοικονομικός-Χρηματοπιστωτικός Εγγραμματισμός (economic ή financial literacy).

Σε αυτό το κομμάτι η συμβολή σου στην ενημέρωση για τα βασικά θέματα του Χρηματοπιστωτικού Εγγραμματισμού είναι πολύτιμη, καθώς το έργο κάθε εκπαιδευτικού είναι η κινητήρια δύναμη της ομαλής και ισόρροπης ανάπτυξης των πολιτών και της κοινωνίας στο σύνολό της.

Τα προγράμματα χρηματοπιστωτικού εγγραμματισμού μπορούν να διαδραματίσουν σημαντικό ρόλο στη μείωση των οικονομικών ανισοτήτων, σε βάθος χρόνου, και να δημιουργήσουν ισχυρά πλαίσια χρηματοοικονομικής προστασίας των καταναλωτών προκειμένου να διασφαλίσουν ότι οι τελευταίοι ενημερώνονται και κατανοούν τα χρηματοπιστωτικά προϊόντα που έχουν στη διάθεσή τους. Εάν οι πολίτες - καταναλωτές δεν είναι κατάλληλα εξοπλισμένοι για να λαμβάνουν σωστές αποφάσεις κατά την επιλογή και χρήση χρηματοπιστωτικών προϊόντων και υπηρεσιών, καμία καινοτομία και καμία προσπάθεια ανάπτυξης δεν πρόκειται να γεφυρώσει αυτό το κενό. Σε αυτό το πλαίσιο, η διδασκαλία βασικών οικονομικών και χρηματοπιστωτικών όρων θα πρέπει να αποτελεί εθνικό στόχο σε όλες τις βαθμίδες του εκπαιδευτικού μας συστήματος, συμπεριλαμβανομένης της πρωτοβάθμιας.

Μια τέτοια πρωτοβουλία θα δώσει τη δυνατότητα στους μαθητές, από πολύ νωρίς, να μπορούν σε ατομικό αλλά και συλλογικό επίπεδο να αναπτύξουν μία κριτική σκέψη έναντι οποιουδήποτε θα επιθυμούσε να εκμεταλλευτεί την έλλειψη των οικονομικών τους γνώσεων, δίνοντάς τους ανέφικτες υποσχέσεις. Παράλληλα, οι μελλοντικοί πολίτες θα μπορούν να αξιολογούν πλέον με γνώση τις πιθανές επιλογές οικονομικού σχεδιασμού του δικού τους παρόντος και μέλλοντος.

Έτσι, στόχος του καινοτόμου προγράμματος **«Χρηματοπιστωτικός Εγγραμματισμός»** είναι να δώσουμε στα παιδιά την ευκαιρία να καταλάβουν και να αναπτύξουν σιγά-σιγά τις ικανότητες που θα τους είναι απαραίτητες για να λειτουργήσουν μελλοντικά ως υπεύθυνοι ενήλικοι πολίτες και καταναλωτές. Ο ρόλος του εκπαιδευτικού σε όλη αυτή τη διαδικασία είναι ιδιαιτέρως σημαντικός, αλλά και εξίσου ευαίσθητος, καθώς η οποιαδήποτε συζήτηση γύρω από το χρήμα και τη διαχείρισή του απαιτεί λεπτούς χειρισμούς. Συνδέεται άμεσα με τον Παγκόσμιο Στόχο 8 και προωθεί την επιχειρηματικότητα, την ατομική υπευθυνότητα και τη βελτίωση της ποιότητας ζωής.

Το πρόγραμμα αναφέρεται σε μαθητές της Πρωτοβάθμιας Εκπαίδευσης και παρουσιάζει σύγχρονες γνώσεις πάνω στην προσέγγιση της χρηματοπιστωτικής εκπαίδευσης.

 Το συγκεκριμένο πρόγραμμα:

**Σχεδιάστηκε** από την εκπαιδευτική και επιστημονική ομάδα του Βιωματικού Σχολείου, του εκπαιδευτικού τμήματος του [QualityNet Foundation](http://www.qualitynetfoundation.org/), εξειδικευμένου Οργανισμού στα θέματα της Βιώσιμης Ανάπτυξης, σε συνεργασία με το Ελληνικό Τραπεζικό Ινστιτούτο.

**Υλοποιείται** από το Βιωματικό Σχολείο στα σχολεία της πρωτοβάθμιας εκπαίδευσης.

**Αποτελεί μέρος της πρωτοβουλίας In Action** «Δημιουργούμε έναν καλύτερο κόσμο» [www.inactionforabetterworld.com](http://www.inactionforabetterworld.com), που προωθεί την εκπαίδευση, δέσμευση και ενεργοποίηση της ελληνικής κοινωνίας για τους 17 Παγκόσμιους Στόχους Βιώσιμης Ανάπτυξης. Έχει βραβευθεί στα **European Sustainability Awards 2019**, από την Ευρωπαϊκή Επιτροπή, ως το καλύτερο πρόγραμμα Μη κερδοσκοπικού στην Ευρώπη.

**Επιμέρους στόχοι που εξυπηρετούνται**

* Να ενισχύσουν την κριτική ικανότητα και δημιουργικότητά τους.
* Να αναπτύξουν πνεύμα συνεργασίας και υπευθυνότητας.
* Να διατυπώνουν συμπεράσματα και να ενθαρρύνονται στη διεξαγωγή διαλόγου στηρίζοντας τις απόψεις τους με επιχειρήματα.
* Να αναπτύξουν οργανωτικές ικανότητες και δεξιότητες επίλυσης προβλημάτων.
* Να καλλιεργήσουν δεξιότητες του νου (κατασκευές, χειροτεχνίες).
* Να εξοικειωθούν με τα ψηφιακά μέσα και τις δημιουργικές λύσεις.

**Προσδοκώμενα μαθησιακά αποτελέσματα:**

Οι μαθητές:

* Να έρθουν σε επαφή με μηνύματα και αξίες ζωής, όπως το ότι τα χρήματα δεν εξασφαλίζουν τη χαρά, ότι η ουσιαστική ικανοποίηση ζωής δεν επιτυγχάνεται με τον καταναλωτισμό, ότι πλούσιος δεν είναι αυτός που έχει περισσότερα αλλά αυτός που μπορεί να νιώθει και να ζει καλά με λιγότερα
* Να μάθουν να αποφεύγουν την σπατάλη που συνήθως εμπεριέχει μη εκτίμηση της πραγματικής αξίας των αγαθών και μόνιμο αίσθημα ανικανοποίητου
* να υιοθετήσουν την εργατικότητα, την προσπάθεια, τη συμμετοχή και τη δημιουργία ως προϋποθέσεις για την επιτυχία
* να αναπτύξουν την αλληλεγγύη και τη ανθρωπιά
* να γίνουν μελλοντικά υπεύθυνοι πολίτες και πρεσβευτές των Παγκόσμιων Στόχων στην τοπική κοινωνία.

**Σκεπτικό ανάπτυξης**

Το σκεπτικό ανάπτυξης του εκπαιδευτικού προγράμματος περιλαμβάνει:

* την παρουσίαση και ενημέρωση πάνω στους 17 Παγκόσμιους Στόχους που θα Αλλάξουν τον Κόσμο
* τη διαδικασία τροποποίησης της στάσης των μαθητών απέναντι στα μεγάλα προβλήματα του σύγχρονου κόσμου και τη δημιουργία των Ενεργών Πολιτών.

Η διαδικασία ενεργοποίησης της μαθητικής κοινότητας για τη δημιουργία των «ηρώων που θα αλλάξουν τον Κόσμο» βασίζεται στα παρακάτω βήματα:

1. Σκέψου το θέμα,

2. Συζήτησέ το,

3. Ονειρεύσου την αλλαγή,

4. Γράψε για αυτό,

5. Κάνε τέχνη,

6. Δράσε! Πάρε μέρος σε ενέργειες που θα φέρουν την αλλαγή!

**Περιεχόμενο**

 Οι μαθητές μέσα από ευχάριστες βιωματικές, ανακαλυπτικές, ομαδικές και ατομικές δραστηριότητες, αντιλαμβάνονται τη σημασία της ορθής διαχείρισης των οικονομικών.

Το υλικό για τον εκπαιδευτικό, τον μαθητή και το γονέα περιέχει:

* Οδηγό εκπαιδευτικής προσέγγισης
* Ενημέρωση & φύλλα δραστηριότητας για το μαθητή
* Γλωσσάρι χρηματοπιστωτικών όρων
* Αφίσα
* Ενημερωτικά κείμενα
* Ενημέρωση γονέα

**Ηλικιακή ομάδα αναφοράς του προγράμματος**

 Το υλικό δύναται να χρησιμοποιηθεί για όλες τις τάξεις του Δημοτικού. Επαφίεται στον δάσκαλο να προσδιορίσει, ανάλογα με το ηλιακό επίπεδο των μαθητών του και τις εκπαιδευτικές προτεραιότητες που έχει θέσει, το βαθμό ενασχόλησης και εμβάθυνσης της κάθε θεματικής ενότητας.

**Ανάπτυξη υλικού**

Το υλικό που ακολουθεί έχει δημιουργηθεί με σκοπό να βοηθήσει τον εκπαιδευτικό να εισαγάγει τα παιδιά στους βασικούς οικονομικούς όρους με ευχάριστο και δημιουργικό τρόπο, λειτουργώντας επικουρικά στη μαθησιακή διαδικασία

Λόγω της ηλικιακής ομάδας στην οποία απευθύνεται, το υλικό έχει δομηθεί στη βάση πέντε, φαινομενικά απλών, ερωτήσεων για το χρήμα. Οι εν λόγω ερωτήσεις μπορούν να αποτελέσουν κάλλιστα το έναυσμα για να ξεκινήσει η συζήτηση στην τάξη, ενώ ακολουθούν προτάσεις για παραδείγματα και δράσεις που μπορεί να χρησιμοποιήσει ο εκπαιδευτικός, και οι οποίες στοχεύουν στην ενεργοποίηση της κριτικής σκέψης των παιδιών και ως εκ τούτου στη διαμόρφωση του αξιακού τους χαρακτήρα. Επικουρικά μπορείτε να χρησιμοποιήσετε και το επιπλέον υλικό με τις «Δραστηριότητες για τα Παιδιά», καθώς και το «Γλωσσάριο χρηματοπιστωτικών όρων». Οι προτάσεις είναι απλά ενδεικτικές και στόχο έχουν να διευκολύνουν και όχι να περιορίσουν το έργο του εκπαιδευτικού.

Οι πέντε ενότητες για το χρήμα αφορούν:

* Από πού προέρχονται τα χρήματά μας;
* Τι μας προσφέρουν τα χρήματα και πώς μας κάνουν να νιώθουμε;
* Πώς μπορούμε να χρησιμοποιήσουμε τα χρήματά μας;
* Πώς με τα χρήματά μας μπορούμε να βοηθήσουμε τους άλλους ανθρώπους;
* Πώς μπορούμε να αποταμιεύσουμε τα χρήματά μας και γιατί να το κάνουμε;

Αυτά τα ερωτήματα έχουν σχεδιαστεί για να επιτρέψουν στους μαθητές να διερευνήσουν τα πράγματα που μπορούμε να κάνουμε με τα χρήματά μας. Οι δραστηριότητες, οι οποίες προτείνονται, θα επιτρέψουν στα παιδιά να αποκτήσουν μια σειρά από δεξιότητες και γνώσεις. Ταυτόχρονα, διερευνάται πως οι Αξίες της γενναιοδωρίας, της ευγνωμοσύνης και της δικαιοσύνης μπορούν διαμορφώσουν τη στάση τους και τις αποφάσεις τους για τα χρήματα.

Η προσέγγιση του υλικού βασίζεται στην γνωστική, ανακαλυπτική εκπαίδευση και βιωματική-εμπειρική μάθηση, ενώ προτείνονται και δράσεις που καλλιεργούν το ανοιγμα του σχολείου στην τοπική κοινωνία και τη συνεργασία με άλλους φορείς.

**Υποστήριξη Εκπαιδευτικής διαδικασίας**

**Δίκτυο Σχολείων**

Μέσω της ηλεκτρονικής πλατφόρμας, [www.inactionforabetterworld.com](http://www.inactionforabetterworld.com) τα σχολεία έχουν τη δυνατότητα επικοινωνίας των έργων/δημιουργιών/υλικών από την υλοποίηση του προγράμματος, αποτελώντας θετικό παράδειγμα και για άλλες ομάδες που ενδιαφέρονται για τη συγκεκριμένη θεματική.

**Ενημέρωση/εκπαίδευση εκπαιδευτικών**

Είναι σημαντική η ενημέρωση του εκπαιδευτικού πάνω στα θέματα της χρηματοπιστωτικής εκπαίδευσης. Σχετική ενημέρωση προσφέρεται μέσω του ψηφιακού υλικού στο σύνδεσμο [https://inactionforabetterworld.com/εργασία-οικονομική-greek-sdgs-library/](https://inactionforabetterworld.com/%CE%B5%CF%81%CE%B3%CE%B1%CF%83%CE%AF%CE%B1-%CE%BF%CE%B9%CE%BA%CE%BF%CE%BD%CE%BF%CE%BC%CE%B9%CE%BA%CE%AE-greek-sdgs-library/)

**Γραμμή υποστήριξης**

Με στόχο την υποστήριξη προς τον εκπαιδευτικό χρήστη του ψηφιακού υλικού, ο Οργανισμός μας διατηρεί γραμμή βοήθειας τηλεφωνικής και ηλεκτρονικής υποστήριξης με εκπαιδευτικό προσωπικό, με στόχο τη συνεργασία σε επίπεδο υλοποίησης, τη διάδραση αλλά και την ανατροφοδότηση.

**Η αξιολόγηση του προγράμματος**

Η παρακολούθηση της αποτελεσματικότητας του εκπαιδευτικού υλικού πραγματοποιείται Η αξιολόγηση είναι πολύ σημαντική εκπαιδευτική διαδικασία, που στόχο έχει να προσδιορίσει το αποτέλεσμα της δραστηριότητας σε σχέση με τους στόχους τους οποίους αυτή επιδιώκει και την καταλληλότητα των μέσων και μεθόδων που χρησιμοποιήθηκαν για την επίτευξη τους. Μέσω της αξιολόγησης αφενός εκτιμάται η αποτελεσματικότητα της εκπαιδευτικής πρακτικής και αφετέρου επιδιώκεται η βελτίωση των μαθησιακών αποτελεσμάτων. Οι άξονες και τα κριτήρια αξιολόγησης προκύπτουν από τους στόχους που αρχικά τέθηκαν και από το βαθμό επίτευξής τους.

 Στη συνέχεια παρατίθενται ενδεικτικές ερωτήσεις αξιολόγησης-επίτευξης των στόχων του προγράμματος από τον ίδιο τον εκπαιδευτικό:

* Επιτεύχθηκαν όλοι οι στόχοι του προγράμματος;
* Υπήρξαν στόχοι που δεν επιτεύχθηκαν; Ποιοι ήταν αυτοί και γιατί δεν επιτεύχθηκαν;
* Χρειάστηκε να αλλάξουν κάποιοι στόχοι; Ποιοι ήταν αυτοί;
* Ποιες δραστηριότητες ήταν οι πιο ενδιαφέρουσες για τα παιδιά;
* Αξιοποιήθηκαν πηγές και εξωτερικοί φορείς;
* Υπήρξε έρευνα πεδίου;
* Προτάσεις βελτίωσης;

Η παρακολούθηση της αποτελεσματικότητας του εκπαιδευτικού υλικού από τον Οργανισμό πραγματοποιείται μέσα από ερωτηματολόγιο αξιολόγησης του εκπαιδευτικού. Επίσης, καταγράφονται τα σχόλια θετικά ή αρνητικά των εκπαιδευτικών που υλοποίησαν το πρόγραμμα, καθώς και η αριθμητική συμμετοχή σε ετήσια βάση.

Το συγκεκριμένο υλικό αποτελεί νέα δημιουργία και έχει αναρτηθεί στην πλατφόρμα κατά την τρέχουσα σχολική χρονιά, οπότε και δεν υπάρχουν απολογιστικά δεδομένα από την υλοποίηση ακόμη.